ការនាំ​ចេញ​សម្លៀក​បំពាក់​ទៅ​អាមេរិក​កើន​ឡើង​ក្នុង​ត្រីមាស​ទី១
ការ​នាំ​ចេញ​សម្លៀក​បំពាក់​ពី​កម្ពុជា​ទៅ​កាន់​ទីផ្សារ​អាមេរិក​ក្នុង​ឆ្នាំ២០១០​មាន​ចំនួន​១.៨៤៣,៨៩ ​លាន​ដុល្លារ​អាមេរិក។
ការនាំចេញសម្លៀកបំពាក់ទៅអាមេរិកក្នុងត្រីមាសទី១ឆ្នាំ២០១១នេះ បានកើនឡើងប្រមាណ២៦% បើធ្វើការប្រៀបធៀបទៅនឹងរយៈពេលដូចគ្នាកាលពីឆ្នាំ២០១០។ នេះបើយោងតាមលោកលោក គង់ ពុទ្ធារ៉ា ប្រធាននាយកដ្ឋានស្ថិតិ និងព័ត៌មាននៃក្រសួងពាណិជ្ជកម្មបានមានប្រសាសន៍នៅថ្ងៃច័ន្ទនេះ។ លោកបានមានប្រសាសន៍ទៀតថា ការកើនឡើងនេះដោយសារតែសេដ្ឋកិច្ចអាមេរិក និងសាកលលោកបានងើបឡើងវិញ។ លោកបានប្រាប់វីអូអេខ្មែរថា៖ «បើសិនជាលក់អត់ទ្រទ្រង់ជីវភាពសេដ្ឋកិច្ចបាន ជីវភាពប្រជាជនមានការងារធ្វើបាន គឺគាត់ម៉េចនិងកូម្មង់ (បញ្ជាទិញ) មកយើងកើត។ ដូចយើងអញ្ចឹង ឧបមាថា នៅក្នុងទីផ្សារយើងកលិយុគតាំងពីនយោបាយ តាំងពីអ្វីទាំងអស់ អញ្ចឹងយើងអត់ហ៊ានកុម្មង់ទៅគេទេ។ តែឧបមាអាមេរិកក៏អញ្ចឹងដែរ។ ឧបមាថា ប្រជាជនគេត្រូវការសម្លៀកបំពាក់ពីយើង ទាល់តែគេមានការងារធ្វើ»។ តួលេខរបស់ក្រសួងពាណិជ្ជកម្មឲ្យដឹងថា នៅក្នុងត្រីមាសទី១ឆ្នាំ២០១១នេះ ការនាំចេញសម្លៀកបំពាក់ទៅកាន់សហរដ្ឋអាមេរិកមានចំនួនប្រមាណជាង៥២១លានដុល្លារអាមេរិក ហើយនៅក្នុងឆ្នាំ២០១០ មានចំនួនជាង៤១១លានដុល្លារអាមេរិក ។ ការនាំចេញសម្លៀកបំពាក់ពីកម្ពុជាទៅកាន់ទីផ្សារអាមេរិកក្នុងឆ្នាំ២០១០មានចំនួន១.៨៤៣,៨៩ លានដុល្លារអាមេរិក។ របាយការណ៍អាមេរិកមួយដែលមានឈ្មោះថា Trade and Trade Policy បានឲ្យដឹងថា ការនាំចេញសម្លៀកបំពាក់ពីកម្ពុជា និងបង់ក្លាដេសទៅទីផ្សារអាមេរិកបានកើនឡើងយ៉ាងឆាប់រហ័ស។ ក្នុងចំណោមប្រទេសទាំងបួនដែលរួមមានបង់ក្លាដែស កម្ពុជា អ៊ែលសាលវ៉ាឌ័រ និងហុងឌុរ៉ាស មានតែប្រទេសបង់ក្លាដែសមួយគត់ដែលបាននាំចេញសម្លៀកបំពាក់ទៅអាមេរិកខ្ពស់ជាងគេ គឺមានរហូត ដល់៣៩ភាគរយ។ ចំណែកកម្ពុជាវិញគឺស្ថិតក្នុងលំដាប់ថ្នាក់ទី២មានតែប្រមាណ៣១ភាគរយប៉ុណ្ណោះ ។ លោកជា មុន្នី ប្រធានសហជីពសេរីកម្មករនៃព្រះរាជាណាចក្រកម្ពុជា បានទទួលស្គាល់ថា ការនំាចេញសម្លៀកបំពាក់ទៅកាន់ទីផ្សារអាមេរិកពិតជាមានការកើនឡើងមែន។ ក៏ប៉ុន្តែប្រាក់ចំណេញទាំងនេះមិនបានផ្តល់ផលប្រយោជន៍ដល់ក្រុមកម្មករខ្មែរទេ។ លោកជា មុនី បានមានប្រសាសន៍ទៀតថា ថៅកែរោងចក្រគួរតែចែករំលែកប្រាក់ចំណេញទាំងនេះដល់ក្រុមកម្មករតាមរយៈការដំឡើងប្រាក់បៀវត្សរ៍ដល់ពួកគេ។ លោកមានប្រសាសន៍ថា៖ «ផលចំណេញនេះធំណាស់ ច្រើនមែនទែន ហើយកម្មករ កម្មការីនី ក្នុងប្រទេសកម្ពុជាប្រាក់ខែទាប ណាស់ចាយអត់គ្រាន់ទេ។ ការដែលយើងឲ្យទៅកម្មករនេះ ដោយសារតែកម្មករជាអ្នកផលិត។ ប្រសិនបើ ណាជាយើងមិនឲ្យទៅកម្មករទេ គឺកម្មករអត់មានទឹកចិត្តនៃការផលិត។ អញ្ចឹងការនាំចេញផលិតផលនៃការ កើនឡើងនៃការនាំចេញ គឺអត់បានតែប៉ុណ្ណឹងទេ។ អញ្ចឹងយើងគួរតែថា អ្វីដែលកម្មករបានខិតខំហើយ ផលចំណេញរបស់កម្មករគួរតែចែកឲ្យកម្មករ»។ លោកជាតិ ខេមរា មន្រ្តីជាន់ខ្ពស់នៃសមាគមរោងចក្រកាត់ដេរកម្ពុជាបានមានប្រសាសន៍ថា ថៅកែ រោងចក្រកាត់ដេរបច្ចុប្បន្ននេះ គ្រាន់តែស៊ីឈ្នួលដេរឲ្យអ្នកទិញតែប៉ុណ្ណោះ។ លោកបានមានប្រសាសន៍ទៀតថា តាមការសិក្សាកន្លងមកនៅតាមបណ្តារោងចក្រមួយចំនួនថៅកែ មិនទទួលបានប្រាក់ចំណេញច្រើនទេ។ លោកបានប្រាប់វីអូអេខ្មែរថា៖ «អ្វីដែលអ្នកបានលើកឡើងថា ចំណេញច្រើន អ្នកនោះមិនដែលមកធ្វើក្នុងវិស័យកាត់ដេរ មិនដែល ក្តោបក្តាប់ ឬក៏វិនិយោគនៅក្នុងវិស័យកាត់ដេរ។ ជំរាបសួរថា កម្ពុជាចំណេញបានប៉ុន្មាន ខ្ញុំគ្រាន់តែឧទារហណ៍ សួរថា កម្ពុជាចំណេញយ៉ាងម៉េច បើកម្ពុជារកតែខ្លួនឯងអត់មានបុគ្គលិកខ្មែរជាអ្នកជំនាញខាងទីផ្សារនៅខាងក្រៅផង ថៅកែលុយកាក់វិលនៅខាងក្រៅទាំងអស់»។ កម្ពុជាមានរោងចក្រ និងសហគ្រាសប្រមាណ៥៣០ដែលមានកម្មករ កម្មការីនីសរុបប្រមាណជាង៣៧ម៉ឺននាក់ ហើយប្រាក់ខែគោលរបស់ក្រុមកម្មករម្នាក់ៗប្រមាណតែ៦១ដុល្លារតែប៉ុណ្ណោះ។ ក្រុមកម្មករធ្លាប់បាននិយាយថា ប្រាក់ខែទាំងនេះមិនអាចទ្រទ្រង់ជីវភាពរបស់ពួកគេបានទេ បើប្រៀបធៀបទៅ និងការឡើងថ្លៃទំនិញនៅក្នុងទីផ្សារបច្ចុប្បន្ននេះ៕